title: Sklep Sveta (EU) 2021/1875 z dne 22. oktobra 2021 o stališču, ki se v imenu Unije zastopa na letnih posvetovanjih z Združenim kraljestvom za dogovor o celotnih dovoljenih ulovih

text:
                  26.10.2021

                  SL

                  Uradni list Evropske unije

                  L 378/6

         SKLEP SVETA (EU) 2021/1875
         z dne 22. oktobra 2021
         o stališču, ki se v imenu Unije zastopa na letnih posvetovanjih z Združenim kraljestvom za dogovor o celotnih dovoljenih ulovih
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43(3) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 29. aprila 2021 sprejel Sklep (EU) 2021/689 (1) o sklenitvi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (2) (v nadaljnjem besedilu: Sporazum o trgovini in sodelovanju). Sporazum o trgovini in sodelovanju je začel veljati 1. maja 2021.

                     (2)

                     V členu 494 Sporazuma o trgovini in sodelovanju sta se Unija in Združeno kraljestvo (v nadaljnjem besedilu: pogodbenici) dogovorila za skupna prizadevanja pri zagotavljanju, da so ribolovne dejavnosti v zvezi s skupnimi staleži v njunih vodah dolgoročno okoljsko trajnostne, ter za prispevek k doseganju gospodarskih in družbenih koristi, ob polnem spoštovanju pravic in obveznosti neodvisnih obalnih držav, kot jih uveljavljata pogodbenici. Skupni cilj pogodbenic je izkoriščanje skupnih staležev na stopnjah, na katerih bi se ohranile in postopno obnovile populacije lovljenih vrst nad ravnmi biomase, ki omogočajo največji trajnostni donos (MSY).

                     (3)

                     Na podlagi člena 498 Sporazuma o trgovini in sodelovanju pogodbenici opravita letna posvetovanja, da se dogovorita o celotnih dovoljenih ulovih (TAC) za skupne staleže.

                     (4)

                     Komisija bi morala opraviti letna posvetovanja v imenu Unije in na podlagi stališč Unije, ki jih določi Svet v skladu z ustreznimi določbami Pogodbe.

                     (5)

                     Redno in polno sodelovanje Sveta in njegovih pripravljalnih teles v postopku letnih posvetovanj z Združenim kraljestvom o določitvi ribolovnih možnosti za zadevne staleže bi bilo treba zagotoviti z obsežnim usklajevanjem in sodelovanjem med Svetom in Komisijo v skladu z načelom lojalnega sodelovanja med institucijami Unije iz člena 13(2) Pogodbe o Evropski uniji (PEU).

                     (6)

                     Evropski parlament se nemudoma in izčrpno obvesti na podlagi člena 218(10) Pogodbe o delovanju Evropske unije (PDEU).

                     (7)

                     V členu 2(1) Uredbe (EU) št. 1380/2013 Evropskega parlamenta in Sveta (3) je določeno, da Unija zagotavlja, da so ribolovne dejavnosti in dejavnosti ribogojstva okoljsko dolgoročno trajnostne in upravljane na način, ki je skladen s cilji doseganja gospodarskih in socialnih koristi ter koristi zaposlovanja ter prispevanja k zanesljivi preskrbi s hrano.

                     (8)

                     V členu 2(2) Uredbe (EU) št. 1380/2013 je določeno, da Unija uporablja previdnostni pristop k upravljanju ribištva in da je njen cilj zagotoviti, da se izkoriščanje živih morskih bioloških virov izvaja na način, ki dovoljuje obnavljanje in ohranjanje populacij lovljenih vrst nad ravnmi, ki omogočajo MSY.

                     (9)

                     V členu 2(5), točka (j), Uredbe (EU) št. 1380/2013 je določeno, da je upravljanje ribištva skladno s ciljem doseganja dobrega okoljskega stanja, kot je določen v Direktivi 2008/56/ES Evropskega parlamenta in Sveta (4). V členu 2(5), točka (a), Uredbe (EU) št. 1380/2013 v povezavi s členom 7(1), točka (d), navedene uredbe, je nadalje določeno, da Unija postopno odpravlja zavržke, med drugim s spodbujanjem ribolovnih metod, ki prispevajo k bolj selektivnemu ribolovu, preprečevanju in zmanjševanju neželenega ulova v čim večji meri ter ribolovu z majhnim vplivom na morski ekosistem in ribolovne vire.

                     (10)

                     V členu 3, točka (c), Uredbe (EU) št. 1380/2013 je določeno, da Unija sprejema ukrepe za upravljanje in ohranjanje, ki temelji na najboljšem razpoložljivem znanstvenem mnenju.

                     (11)

                     V členu 28 Uredbe (EU) št. 1380/2013 je določeno, da Unija vodi zunanje odnose na področju ribištva v skladu s cilji in načeli iz členov 2 in 3 navedene uredbe, ter da med drugim dejavno podpira razvoj znanstvenega znanja in svetovanja ter k njemu prispeva. V členu 28 Uredbe (EU) št. 1380/2013 je določeno tudi, da določbe o zunanji politiki iz dela VI navedene uredbe ne posegajo v posebne določbe, sprejete na podlagi člena 218 PDEU.

                     (12)

                     V členu 33 Uredbe (EU) št. 1380/2013 so določeni načela in cilji upravljanja staležev, ki so v skupnem interesu Unije in tretjih držav, ter določbe glede sporazumov o izmenjavi in skupnem upravljanju.

                     (13)

                     Zaradi spreminjajoče se narave ribolovnih virov, ki jih zajema Sporazum o trgovini in sodelovanju, in potrebe, da se v stališču Unije upoštevajo nove razmere, vključno z novimi znanstvenimi in drugimi relevantnimi informacijami, predstavljenimi pred ali med letnimi posvetovanji, bi bilo treba oblikovati določbe za vsakoletno določitev podrobnosti stališča Unije v navedenih posvetovanjih. Te določbe bi morale biti v skladu z načelom lojalnega sodelovanja med institucijami Unije iz člena 13(2) PEU.

                     (14)

                     Unija lahko v skladu s točko 2(c) Priloge II k Sklepu Sveta (EU) 2021/1765 (5) poskuša evidentirati zadeve, o katerih sta se pogodbenici dogovorili na podlagi posvetovanj iz člena 498 Sporazuma o trgovini in sodelovanju.

                     (15)

                     Zato je primerno, da se določi stališče, ki se v imenu Unije zastopa na letnih posvetovanjih z Združenim kraljestvom, saj bi bilo treba rezultate navedenih posvetovanj prenesti v pravo Unije –

               SPREJEL NASLEDNJI SKLEP:

            Člen 1

               1.   Stališče, ki se v imenu Unije zastopa na letnih posvetovanjih z Združenim kraljestvom o ribolovnih možnostih za skupne staleže, vključno z globokomorskimi staleži, na podlagi člena 498 Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju), je določeno v Prilogi k temu sklepu.

               2.   Stališče Unije iz odstavka 1 se podrobneje določi vsako leto v skladu s členom 2.

            Člen 2

               1.   Med celotnim postopkom letnih posvetovanj se zagotovi redna in polna vključenost Sveta z obsežnim usklajevanjem in sodelovanjem med Svetom in Komisijo.

               2.   Pred začetkom letnih posvetovanj z Združenim kraljestvom in med njimi Komisija sprejme potrebne ukrepe, da se v stališču, izraženem v imenu Unije, upoštevajo najnovejše znanstveno mnenje in druge ustrezne informacije, ki so na voljo, v skladu z načeli in usmeritvami iz Priloge. Stališče je odraženo v pisni evidenci dogovorov med Unijo in Združenim kraljestvom, nastali na podlagi posvetovanj iz člena 498 Sporazuma o trgovini in sodelovanju.

               3.   V ta namen Komisija Svetu dovolj zgodaj pred letnimi posvetovanji in po potrebi med njimi pošlje pisni dokument, ki temelji na mnenju in informacijah iz odstavka 2, v katerem natančno predstavi predlagano podrobno določitev stališča Unije, da se o podrobnostih stališča, ki bo izraženo v imenu Unije razpravlja in se jih potrdi. Svet med procesom spremlja to vprašanje, Komisija pa mu dovolj zgodaj pred podpisom pisne evidence iz odstavka 2 pošlje stališče Unije za odobritev podrobnih rezultatov letnih posvetovanj.

               4.   Postopek iz tega člena vključuje usklajevalne sestanke na kraju samem, predstavitve, poročila in razprave ter polno sodelovanje nacionalnih delegacij na letnih posvetovanjih, tudi v okviru delegacije Unije, ter po potrebi na tehničnih sestankih.

               5.   Če Unija med letnimi posvetovanji ne more doseči dogovora z Združenim kraljestvom in da bi se v stališču Unije upoštevali novi elementi, Komisija zadevo predloži Svetu.

               6.   Če je po zaključku letnih posvetovanj primerno, da se TAC v letu ali letih, za katera so bili dogovorjeni, spremenijo, Komisija Svetu pravočasno in na podlagi najnovejših znanstvenih in drugih ustreznih informacij ter v skladu z načeli in usmeritvami iz Priloge predloži nov pisni dokument, v katerem natančno predstavi predlagano podrobno določitev stališča Unije o takšni spremembi, da se lahko o podrobnostih stališča, ki bo izraženo v imenu Unije, pred podpisom pisne evidence razpravlja in se jih potrdi.

            Člen 3
            Ta sklep se uporablja do 30. junija 2027. Sklep se po potrebi oceni in, kadar je to ustrezno, ga Svet na predlog Komisije revidira. Pregled se v vsakem primeru opravi do 30. junija 2023.

            Člen 4
            Ta sklep začne veljati na dan sprejetja.

            V Bruslju, 22. oktobra 2021

                  Za Svet

                  predsednik

               G. DOVŽAN

            (1)  Sklep Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 149, 30.4.2021, str. 2).

            (2)  UL L 149, 30.4.2021, str. 10.

            (3)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

            (4)  Direktiva 2008/56/ES Evropskega parlamenta in Sveta z dne 17. junija 2008 o določitvi okvira za ukrepe Skupnosti na področju politike morskega okolja (okvirna direktiva o morski strategiji) (UL L 164, 25.6.2008, str. 19).

            (5)  Sklep Sveta (EU) 2021/1765 z dne 5. oktobra 2021 o stališču, ki se za obdobje 2021–2026 v imenu Evropske unije zastopa v Specializiranem odboru za ribištvo, ustanovljenem na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (UL L 355, 7.10.2021, str. 135).

            PRILOGA

               STALIŠČE, KI SE V IMENU UNIJE ZASTOPA NA LETNIH POSVETOVANJIH Z ZDRUŽENIM KRALJESTVOM ZA DOGOVOR O CELOTNIH DOVOLJENIH ULOVIH

            1.   NAČELA
            Unija si v okviru letnih posvetovanj z Združenim kraljestvom:

                        (a)

                        prizadeva zagotoviti, da so dogovorjene ribolovne možnosti skladne z mednarodnim pravom, zlasti z določbami Konvencije Združenih narodov o pomorskem mednarodnem pravu iz leta 1982 ter Sporazuma Združenih narodov glede ohranjanja in upravljanja čezconskih staležev rib in izrazito selivskih staležev rib iz leta 1995;

                        (b)

                        prizadeva zagotoviti spoštovanje mednarodnih zavez Unije;

                        (c)

                        prizadeva za usklajenost in sinergijo s politikami, ki jih Unija vodi v okviru dvostranskih odnosov na področju ribištva z drugimi tretjimi državami in znotraj regionalnih organizacij za upravljanje ribištva, ter zagotavlja skladnost s svojimi drugimi politikami, zlasti na področju zunanjih odnosov, zaposlovanja, okolja, trgovine, razvoja ter raziskav in inovacij;

                        (d)

                        zagotovi, da so TAC in drugi z njimi funkcionalno povezani ukrepi določeni tako, da so skladni s Sporazumom o trgovini in sodelovanju ter da dosledno upoštevajo vse ukrepe ali smernice, ki jih določi Specializirani odbor za ribištvo;

                        (e)

                        prizadeva za zagotovitev skupne določitve TAC v skladu s ciljem skupne ribiške politike (SRP), in sicer zagotavljanjem, da je ribištvo dolgoročno okoljsko trajnostno in se upravlja na način, ki je skladen s cilji doseganja gospodarskih in socialnih koristi ter koristi zaposlovanja, vključno s temeljnim ohranitvenim ciljem SRP, to je MSY, ter veljavnimi večletnimi načrti;

                        (f)

                        prizadeva za uskladitev s sklepi Sveta z dne 19. marca 2012 o sporočilu Komisije o zunanji razsežnosti SRP;

                        (g)

                        prizadeva za zagotovitev nediskriminatornih pravil za floto Unije na podlagi enakih načel in standardov, kot se uporabljajo v pravu Unije;

                        (h)

                        prizadeva za določitev časovnih razporedov letnih posvetovanj o ribolovnih možnostih;

                        (i)

                        prizadeva za zagotovitev skladnosti z okoljsko zakonodajo Unije, zlasti z Direktivo 2008/56/ES, ter z drugimi politikami Unije.

                  2.   USMERITVE
            Unija si po najboljših močeh prizadeva doseči dogovor z Združenim kraljestvom o ribolovnih možnostih (TAC in z njimi funkcionalno povezani ukrepi), ki temelji na spodaj opisanem pristopu.
            Pri tem Komisija med letnimi posvetovanji tesno sodeluje s Svetom, da bi si:

                        (a)

                        prizadevala za določitev TAC, ki temelji na najboljšem razpoložljivem znanstvenem mnenju, da se doseže stopnjo izkoriščanja MSY;

                        (b)

                        prizadevala za določitev TAC na podlagi previdnostnega pristopa k ribištvu, kadar tako znanstveno mnenje o stopnjah izkoriščanja MSY ni na voljo;

                        (c)

                        prizadevala za preprečevanje prekomernega izkoriščanja zadevnih staležev z določitvijo TAC na ravni, podobni kot v prejšnjih letih, kadar znanstveno mnenje ni na voljo;

                        (d)

                        prizadevala za združevanje različnih znanstvenih mnenj za določitev TAC, tudi kadar tako mnenje združuje mnenje o MSY in previdnostno mnenje, v primeru TAC, pri katerih območje, zajeto v mnenju, ne ustreza območjem upravljanja, ali kadar so TAC sestavljeni iz več kot ene vrste, ter si prizadevala poiskati ustrezen pristop za upoštevanje različnih mnenj pri določitvi TAC za raže;

                        (e)

                        prizadevala za določitev TAC na podlagi ocene MSY in mnenja o FMSY, v skladu s ciljem MSY, določenim v SRP, in veljavnimi večletnimi načrti; kadar večletni načrti omogočajo uporabo razponov FMSY, kot jih je določil Mednarodni svet za raziskovanje morja (ICES), bi si morala Unija prizadevati za uporabo navedenih določb, če so izpolnjeni pogoji iz navedenih večletnih načrtov;

                        (f)

                        prizadevala za določitev TAC, ki temelji na previdnostnem pristopu, ki ustreza glavnemu znanstvenemu mnenju ICES s previdnostnim mnenjem za: (i) staleže prilova (v okviru večletnih načrtov); (ii) ciljne staleže (v okviru večletnih načrtov), kadar ICES poda samo previdnostno mnenje; in (iii) TAC z večletnim previdnostnim mnenjem, pri katerih bi si morali prizadevati za stabilnost;

                        (g)

                        prizadevala za upoštevanje težavnosti ribolova vseh staležev hkrati v mešanem ribolovu na ravni MSY, zlasti kadar se je težko izogniti pojavu vrst, ki omejujejo ribolov, vključno s TAC s priporočenim ničelnim ulovom za ciljne ali prilovne TAC; Unija bi si morala prizadevati, da se ravni TAC v relevantnih morskih bazenih dopolnijo s popravnimi ukrepi, kadar je to ustrezno v okviru večletnih načrtov;

                        (h)

                        prizadevala za določitev TAC v znanstvene namene ali za namene spremljanja, v skladu z znanstvenim mnenjem;

                        (i)

                        prizadevala za skladnost z veljavnim pravom Unije v zvezi s posameznimi vrstami in staleži;

                        (j)

                        na podlagi znanstvenega mnenja prizadevala za dogovor o tem, za katere vrste naj bo ulov prepovedan, vključno s splošno prepovedjo ribolova globokomorskih morskih psov;

                        (k)

                        prizadevala za usklajen pristop k metodi in uporabi prilagoditev dogovorjenih TAC, potem ko se uporabijo izjeme od obveznosti raztovarjanja (izjema de minimis in izjema zaradi visoke stopnje preživetja od obveznosti iztovarjanja celotnega ulova); Unija bi si morala prizadevati za kar najbolj usklajene pristope za take izjeme na način, skladen s členom 15 Uredbe (EU) št. 1380/2013;

                        (l)

                        prizadevala za dogovor o pristopu k ohranjanju brancina v severnih vodah na podlagi znanstvenega mnenja ICES;

                        (m)

                        prizadevala za dogovor o drugih ukrepih, funkcionalno povezanih s TAC, zlasti glede obstoječih posebnih pogojev in prožnosti med območji, v skladu z Uredbo (EU) št. 1380/2013, zlasti členom 15(8) in (9) Uredbe;

                        (n)

                        na podlagi najboljšega razpoložljivega znanstvenega mnenja in v skladu s členom 499(4) Sporazuma o trgovini in sodelovanju prizadevala za opredelitev staležev, ki jih je treba obravnavati kot „posebne staleže“ pri določitvi začasnih TAC, kadar se letna posvetovanja ne morejo pravočasno zaključiti v skladu s členom 498(2) Sporazuma o trgovini in sodelovanju;

                        (o)

                        prizadevala za dogovor o skupnih zahtevah, naslovljenih na ICES, kadar se ugotovi potreba po dodatnem mnenju;

                        (p)

                        prizadevala zagotoviti, da se ravni TAC v skladu z znanstvenim mnenjem določijo pravočasno za začetek ribolovnega leta za pravo peščenko, papalino in norveškega moliča v Severnem morju, kadar ribolovno leto ni enako koledarskemu letu;

                        (q)

                        prizadevala za nadaljevanje obstoječega začasnega mehanizma zamenjave kvot, dokler Specializirani odbor za ribištvo ne vzpostavi stalnega mehanizma.


title: Sklep Komisije (EU) 2021/1871 z dne 22. oktobra 2021 o spremembi Sklepa 2014/312/EU o določitvi okoljskih meril za podelitev znaka EU za okolje za notranje in zunanje barve in lake (notificirano pod dokumentarno številko C(2021) 7514) (Besedilo velja za EGP)

text:
                  26.10.2021

                  SL

                  Uradni list Evropske unije

                  L 379/49

         SKLEP KOMISIJE (EU) 2021/1871
         z dne 22. oktobra 2021
         o spremembi Sklepa 2014/312/EU o določitvi okoljskih meril za podelitev znaka EU za okolje za notranje in zunanje barve in lake

               (notificirano pod dokumentarno številko C(2021) 7514)

         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,
         po posvetovanju z Odborom Evropske unije za znak za okolje,
         ob upoštevanju naslednjega:

                     (1)

                     Uredba (ES) št. 66/2010 določa, da se lahko znak EU za okolje podeli proizvodom z manjšim vplivom na okolje v njihovem celotnem življenjskem krogu. Za vsako skupino proizvodov se določijo posebna merila za podelitev znaka EU za okolje.

                     (2)

                     Sklep Komisije 2014/312/EU (2) določa merila ter z njimi povezane zahteve za ocenjevanje in preverjanje za notranje in zunanje barve in lake.

                     (3)

                     Službe Komisije so v skladu s sklepi preverjanja ustreznosti znaka EU za okolje 30. junija 2017 (3) ocenile ustreznost spremembe za zagotovitev visoke stopnje uporabe sheme za navedeno skupino proizvodov. Posvetovale so se tudi z javnimi deležniki.

                     (4)

                     Navedena ocena je potrdila, da je odstopanje za pigmentni titanov dioksid (TiO2), št. CAS 13463-67-7 in za pigmentni dodatek trimetilolpropan (TMP), št. CAS 77-99-6, potrebno za zagotovitev, da merila ostanejo v celoti operativna.

                     (5)

                     S sprejetjem Delegirane uredbe Komisije (EU) 2020/217 (4) je bil pigmentni titanov dioksid v obliki suhega prahu razvrščen v usklajeno razvrstitev rakotvorne snovi pri vdihavanju kategorije 2 s povezano oznako nevarnosti H351 in stavkom o nevarnosti „sum povzročitve raka“, če ima najmanj 1 % delcev titanovega dioksida aerodinamični premer največ 10 μm. Ta razvrstitev bo začela veljati 1. oktobra 2021 in od navedenega datuma ne bo več mogoče uporabljati titanovega dioksida v barvah in lakih z znakom EU za okolje v koncentracijah, ki presegajo 0,010 masnega %, če ni izrecno navedeno odstopanje od zahtev merila 5(a)(i) iz Priloge k Sklepu 2014/312/EU.

                     (6)

                     Na podlagi informacij, ki so jih predložili deležniki iz industrije, člani odbora za znak EU za okolje in imetniki dovoljenj za uporabo znaka EU za okolje, se titanov dioksid trenutno uporablja v najmanj 91 % barv in lakov z znakom EU za okolje (običajna vsebnost titanovega dioksida je 3–30 masnih % v barvah in lakih ter do 65 masnih % v pastah za niansiranje). Drugi znaki za okolje ISO 14024 tipa I v Uniji že vsebujejo odstopanje od uporabe v zvezi s titanovim dioksidom ne glede na koncentracijo v tekočih barvah in lakih, ki nimajo oznake nevarnosti H351.

                     (7)

                     Titanov dioksid je uspešnejši pigment od vseh drugih znanih alternativ zaradi svoje visoke svetlosti in visokega lomnega količnika. Da bi zagotovili določeno neprosojnost premaza, bi morale barve in laki z alternativnimi pigmenti, kot so cirkonijev oksid, cinkov oksid, barijev sulfat ali cinkov sulfat, vsebovati višjo vsebnost pigmenta ali se nanašati v gostejših premazih, kar bi imelo večji vpliv na okolje.

                     (8)

                     Zahtevek za odstopanje glede uporabe titanovega dioksida v barvah in lakih z znakom EU za okolje bi se moral uporabljati le za zmesi, pri katerih prisotnost titanovega dioksida ne povzroči oznake nevarnosti H351 pri razvrstitvi končnega proizvoda. Vendar v skladu z Delegirano uredbo (EU) 2020/217 etiketa na embalaži tekočih zmesi, ki vsebujejo najmanj 1 % delcev titanovega dioksida z aerodinamičnim premerom največ 10 μm, vsebuje stavek EUH211: „Pozor! Pri razprševanju lahko nastanejo nevarne vdihljive kapljice. Ne vdihavajte razpršila ali meglic.“, kot je določeno v delu 2 Priloge II k Uredbi (ES) št. 1272/2008 Evropskega parlamenta in Sveta (5).

                     (9)

                     Marca 2020 je bil v okviru skupne predložitve za popis razvrščanja in označevanja, ki ga upravlja Evropska agencija za kemikalije, pigmentni dodatek trimetilolpropan razvrščen v reprotoksično kategorijo 2 s povezano oznako nevarnosti H361fd in stavkom o nevarnosti „sum škodljivosti za plodnost ali nerojenega otroka“. Proizvajalci barv trimetilolpropana ne uporabljajo neposredno, lahko pa je kot dodatek prisoten v pigmentih v koncentracijah do 1,0 masnega % pigmenta (najpogosteje do 0,6 %). Pigmentov, obdelanih s trimetilolpropanom, se ne sme uporabljati v barvah in lakih z znakom EU za okolje, če koncentracija trimetilolpropana v barvi ali laku presega 0,010 masnega %. Za olajšanje uporabe pigmentov, obdelanih s trimetilolpropanom, mora prisotnost trimetilolpropana izrecno odstopati od zahtev iz merila 5(a) “skupne omejitve, ki veljajo za razvrstitve glede na nevarnost in opozorilne stavke” iz Sklepa 2014/312/EU.

                     (10)

                     Na podlagi informacij, ki so jih predložili deležniki iz industrije, člani odbora za znak EU za okolje in imetniki dovoljenj za uporabo znaka EU za okolje, se pigmenti obdelajo s trimetilolpropanom, da se izboljša njihov masni pretok med odmerjanjem in poveča razprševanje med mešanjem. S pigmenti, obdelanimi s trimetilolpropanom, so lahko ravni razprševanja višje in trajanje mešanja krajše (ocenjeno 30-odstotno skrajšanje), s čimer se prihrani energija in povečajo stopnje produktivnosti obratov. Trenutno ni na voljo drugih znanih alternativ, ki bi omogočale koristi masnega pretoka in razprševanja trimetilolpropana. Ocenjuje se, da bi prizadevanja za raziskave in razvoj v zvezi z nenevarnimi ali manj nevarnimi alternativami trimetilolpropanu trajala vsaj dve leti, ne da bi bil uspeh zagotovljen. Nadaljnja uporaba pigmentov, obdelanih s trimetilolpropanom, v barvah in lakih je že dovoljena v Uniji pri več drugih okoljskih znakih tipa I ISO 14024.

                     (11)

                     Potrebo po odstopanjih za titanov dioksid in trimetilolpropan po obdobju veljavnosti Sklepa 2014/312/EU bi bilo treba skrbno oceniti med postopkom revizije povezanih meril. Industrijo se spodbuja, naj medtem poišče varnejše alternative navedenim snovem.

                     (12)

                     Zaradi jasnosti je treba v Dodatku k Prilogi k Sklepu 2014/312/EU v točki 1(iii) nadomestiti mejno koncentracijo 0,0200 %, ki je navedena za 2-metil-2H-izotiazol-3-on (MIT), št. CAS 2682-20-4; št. ES 220-239-6, z mejno koncentracijo 0,0015 %, da se uskladi vsebina merila 5(a) navedene priloge s 13. prilagoditvijo tehničnemu in znanstvenemu napredku k Uredbi (ES) št. 1272/2008 (6), ki je začela veljati 1. maja 2020.

                     (13)

                     S 13. prilagoditvijo tehničnemu napredku je bila mejna koncentracija 2-metil-2H-izotiazol-3-ona dejansko znižana na 0,0015 %, s čimer bi bila zmes razvrščena kot povzročitelj preobčutljivosti kože kategorije 1A s povezano oznako nevarnosti H317 in stavkom o nevarnosti „lahko povzroči alergijski odziv kože“. Merilo 5(a) ne dovoljuje razvrstitve končne barve ali laka z znakom EU za okolje z oznako nevarnosti H317, razen če je izrecno določeno odstopanje. Zato je mejna koncentracija 0,0200 %, navedena za 2-metil-2H-izotiazol-3-on v Dodatku k Prilogi k Sklepu 2014/312/EU v zvezi z znakom EU za okolje, protislovna in bi jo bilo treba nadomestiti z 0,0015 %.

                     (14)

                     Zaradi jasnosti je treba v Dodatku k Prilogi k Sklepu 2014/312/EU v točki 1(iii) nadomestiti mejno koncentracijo 0,0500 %, ki je navedena za 2-oktil-2H-izotiazol-3-on (OIT), št. CAS 26530-20-1; št. ES 247-761-7, z mejno koncentracijo 0,0015 %, da se uskladi vsebina merila 5(a) navedene priloge s 15. prilagoditvijo tehničnemu in znanstvenemu napredku k Uredbi (ES) št. 1272/2008, ki naj bi začela veljati 1. marca 2022.

                     (15)

                     S 15. prilagoditvijo tehničnemu napredku naj bi se mejna koncentracija 2-oktil-2H-izotiazol-3-ona znižala na 0,0015 %, s čimer bi bila zmes razvrščena kot povzročitelj preobčutljivosti kože kategorije 1A s povezano oznako nevarnosti H317 in stavkom o nevarnosti „lahko povzroči alergijski odziv kože“. Merilo 5(a) ne dovoljuje razvrstitve končne barve ali laka z znakom EU za okolje z oznako nevarnosti H317, razen če je izrecno določeno odstopanje. Zato bi bila mejna koncentracija 0,0500 %, navedena za 2-oktil-2H-izotiazol-3-on v Dodatku k znaku EU za okolje, od 1. marca 2022 protislovna in bi jo bilo treba nadomestiti z 0,0015 % z učinkom od navedenega datuma.

                     (16)

                     Sklep 2014/312/EU bi bilo zato treba ustrezno spremeniti.

                     (17)

                     Ukrepi iz tega sklepa so v skladu z mnenjem odbora, ustanovljenega s členom 16 Uredbe (ES) št. 66/2010 –

               SPREJELA NASLEDNJI SKLEP:

            Edini člen
            Priloga k Sklepu 2014/312/EU se spremeni v skladu s Prilogo k temu sklepu.
            Ta sklep je naslovljen na države članice.

            V Bruslju, 22. oktobra 2021

                  Za Komisijo

               Virginijus SINKEVIČIUS

                  član Komisije

            (1)  UL L 27, 30.1.2010, str. 1.

            (2)  Sklep Komisije 2014/312/EU o določitvi okoljskih meril za podelitev znaka EU za okolje za notranje in zunanje barve in lake (UL L 164, 3.6.2014, str. 45).

            (3)  Poročilo Komisije Evropskemu parlamentu in Svetu o pregledu izvajanja Uredbe (ES) št. 122/2009 Evropskega parlamenta in Sveta z dne 25. novembra 2009 o prostovoljnem sodelovanju organizacij v Sistemu Skupnosti za okoljsko ravnanje in presojo (EMAS) ter Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (COM(2017) 355 final).

            (4)  Delegirana uredba Komisije (EU) 2020/217 z dne 4. oktobra 2019 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku ter popravku navedene uredbe (UL L 44, 18.2.2020, str. 1).

            (5)  Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

            (6)  Uredba Komisije (EU) 2018/1480 z dne 4. oktobra 2018 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku ter popravku Uredbe Komisije (EU) 2017/776 (UL L 251, 5.10.2018, str. 1).

            PRILOGA
            Dodatek k Prilogi k Sklepu 2014/312/EU se spremeni:

                        (1)

                        oddelek z naslovom „1. Konzervansi, dodani barvilom, vezivom in končnemu proizvodu, (iii) Dovoljene skupne vsote izotiazolinona in njegovih spojin v proizvodu, pripravljenem za uporabo“ se spremeni:

                                    (a)

                                    mejna koncentracija 0,0200 % za 2-metil-2H-izotiazol-3-on se nadomesti z naslednjim:
                                    „2-metil-2H-izotiazol-3-on: 0,0015 %“;

                                    (b)

                                    mejna koncentracija 0,0500 % za 2-oktil-2H-izotiazol-3-on se nadomesti z naslednjim:
                                    „2-oktil-2H-izotiazol-3-on: 0,0500 % (do 28. februarja 2022); 0,0015 % (od 1. marca 2022 dalje)“;

                        (2)

                        v oddelku z naslovom „5. Druge funkcionalne snovi za splošno uporabo“ se točka (f) (Pigmenti) nadomesti z naslednjim:

                                    Skupina snovi

                                    Področje uporabe omejitve in/ali odstopanja

                                    Mejne koncentracije (kjer je ustrezno)

                                    Ocenjevanje in preverjanje

                                                „(f)

                                                Pigmenti

                                          Veljavnost: vsi proizvodi.

                                    Omejitev: pigmenti, ki vsebujejo kovine, se uporabijo le, kadar preskušanje pigmentov v laboratoriju kaže, da je kovinski kromofor vezan s kristalno mrežo in je netopen.
                                    Odstopanje: iz uporabe so izvzeti naslednji pigmenti, ki vsebujejo kovine brez potrebe po preskušanju:

                                                —

                                                barijev sulfat,

                                                —

                                                antimon nikelj v netopni mreži TiO2,

                                                —

                                                modri spinel iz kobaltovega aluminata,

                                                —

                                                zelenomodri spinel iz kobaltovega kromita.

                                    n. r.

                                    Preverjanje: rezultati preskusa, ki kažejo, da je pigmentni kromofor vezan s kristalno mrežo in je netopen.
                                    Preskusna metoda:
                                    DIN 53770-1 ali enakovredna.

                                    Odstopanje od merila 5(a): rakotvorno, kategorija 2, H351 (pri vdihavanju):

                                                —

                                                samo za titanov dioksid (TiO2) in samo v primerih, kadar prisotnost TiO2 ne povzroči uvrstitve v kategorijo 2 (rakotvorno), razvrstitev barve ali laka, za katerega se izda dovoljenje, pod oznako H351.

                                    n. r.

                                    Preverjanje: vlagatelj dokaže, da imata tako on kot dobavitelj TiO2 vzpostavljene sisteme, da se čim bolj zmanjša izpostavljenost delavcev suhemu prahu TiO2 na delovnem mestu (npr. zaprti sistemi za odmerjanje, prezračevani prostori za odmerjanje in mešanje, osebna zaščitna oprema).

                                    Odstopanje od merila 5(a): strupeno za razmnoževanje, kategorija 2, H361fd:

                                                —

                                                za trimetilolpropan (TMP) in samo kadar se uporablja kot dodatek v pigmentih.

                                    0,50  %

                                    Preverjanje: dobavitelj pigmenta izjavi, da vsebnost TMP ne presega 0,50  masnega % pigmenta.“


Odločba Komisije z dne 07/07/2022 o razglasitvi združljivosti koncentracije s skupnim trgom (Zadeva št. COMP/M.10799 - REGGEBORGH / ELLAKTOR) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 05/07/2022 o razglasitvi združljivosti koncentracije s skupnim trgom (Zadeva št. COMP/M.10755 - ADVENT / IRCA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/07/2022 o razglasitvi združljivosti koncentracije s skupnim trgom (Zadeva št. COMP/M.10754 - ONE ROCK CAPITAL PARTNERS / PREFERE RESINS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/03/2022 o razglasitvi združljivosti koncentracije s skupnim trgom (Zadeva št. COMP/M.9603 - SNCF MOBILITES / THIF) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 05/07/2022 o razglasitvi združljivosti koncentracije s skupnim trgom (Zadeva št. COMP/M.10750 - KÄRCHER / WOCO / WAIRIFY) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 25/08/2021 o razglasitvi združljivosti koncentracije s skupnim trgom (Zadeva št. COMP/M.10205 - ORANGE / CDC / EDF / OC) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 25/05/2022 o razglasitvi združljivosti koncentracije s skupnim trgom (Zadeva št. COMP/M.10565 - VOLKSWAGEN / TRINITY / EUROPCAR) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 10/01/2020 o razglasitvi združljivosti koncentracije s skupnim trgom (Zadeva št. COMP/M.9461 - ABBVIE / ALLERGAN) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/05/2020 o razglasitvi združljivosti koncentracije s skupnim trgom (Zadeva št. COMP/M.9845 - DAVIDSON KEMPNER CAPITAL MANAGEMENT / GOLDEN TREE ASSET MANAGEMENT / QUORUM HEALTH CORPORATION) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 09/12/2019 o razglasitvi združljivosti koncentracije s skupnim trgom (Zadeva št. COMP/M.9413 - LACTALIS / NUOVA CASTELLI) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 30/04/2020 o razglasitvi združljivosti koncentracije s skupnim trgom (Zadeva št. COMP/M.9804 - SAUDI ARAMCO DEVELOPMENT / BAKER HUGHES / JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (SZVP) 2020/718 z dne 28. maja 2020 o imenovanju poveljnika sil EU vojaške operacije Evropske unije v Sredozemlju(EUNAVFOR MED IRINI)

text:
                  29.5.2020

                  SL

                  Uradni list Evropske unije

                  L 168/64

         SKLEP SVETA (SZVP) 2020/718
         z dne 28. maja 2020
         o imenovanju poveljnika sil EU vojaške operacije Evropske unije v Sredozemlju(EUNAVFOR MED IRINI)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 31. marca 2020 sprejel Sklep (SZVP) 2020/472 (1) o vzpostavitvi in začetku vojaške operacije Evropske unije v Sredozemlju (EUNAVFOR MED IRINI) pod poveljstvom kontraadmirala Fabia AGOSTINIJA kot poveljnika operacije EU.

                     (2)

                     Poveljnik operacije EU je 30. aprila 2020 priporočil, da se za poveljnika sil EU operacije EUNAVFOR MED IRINI za prvo polovico preostalega mandata operacije EUNAVFOR MED IRINI imenuje kontraadmiral Ettore SOCCI in da se za drugo polovico tega preostalega mandata za poveljnika sil EU operacije EUNAVFOR MED IRINI imenuje kapitan Theodoros MIKROPOULOS.

                     (3)

                     Vojaški odbor EU je 4. maja 2020 to priporočilo podprl.

                     (4)

                     Politični in varnostni odbor se je 6. maja 2020 strinjal s tem priporočilom.

                     (5)

                     Zaradi operativnih razlogov je treba poveljnika sil EU operacije EUNAVFOR MED IRINI imenovati s 6. majem 2020.

                     (6)

                     Kontraadmirala Ettoreja SOCCIJA bi bilo treba zato imenovati za poveljnika sil EU operacije EUNAVFOR MED IRINI od 6. maja 2020 do 18. oktobra 2020 in kapitana Theodorosa MIKROPOULOSA od 19. oktobra 2020 do 31. marca 2021.

                     (7)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa –

               SPREJEL NASLEDNJI SKLEP:

            Člen 1
            Kontraadmiral Ettore SOCCI se imenuje za poveljnika sil EU v vojaški operaciji Evropske unije v Sredozemlju (EUNAVFOR MED IRINI) od 6. maja 2020 do 18. oktobra 2020. Kapitan Theodoros MIKROPOULOS se imenuje za poveljnika sil EU operacije EUNAVFOR MED IRINI od 19. oktobra 2020 do 31. marca 2021.

            Člen 2
            Ta sklep začne veljati na dan sprejetja.
            Uporablja se od 6. maja 2020.

            V Bruslju, 28. maja 2020

                  Za Svet

                  Predsednik

               G. GRLIĆ RADMAN

            (1)  Sklep Sveta (SZVP) 2020/472 z dne 31. marca 2020 o vojaški operaciji Evropske unije v Sredozemlju (EUNAVFOR MED IRINI) (UL L 101, 1.4.2020, str. 4).